ભારતના આધુનિક ગામ ‘ડસ્ટ ફ્રી’ થવાની હોડમાં લાગ્યા છે. હવે સાંજે ઊડતી ગોધુલીથી બધાને શ્વસનતંત્રની બીમારીઓ શરૂ થવા લાગી છે. ગામના ચૌરે ચૌટે હવે વૃક્ષના ખરી પડતા પાનને કારણે તકરાર ન થાય એટલે ત્યાં ફાઇબરના શેડ બને છે. ગંદા કહેવાતા ગામ હવે સ્વચ્છ બન્યા છે. ગામમાં દરેક ફળીયાની ગટર હવે સીધી જ ગામના તળાવમાં કે નજીકની નદીમાં આસાનીથી ઠાલવી શકાય છે. ગામમાં હવે પાક્કા રસ્તા બન્યા છે એટલે કાદવની સમસ્યા નથી થતી, પછી ભલેને આંગણાની જમીન ચેતન ગુમાવે. હવે ખેતર સુધી પહોંચવાના રસ્તા એટલે કે દેશી ભાષામાં નેળીયા કે નળી જે પહેલા ખેતર જવા આવવા અને ચોમાસામાં ખેતરોમાંથી વધારાના પાણીના નિકાલ માટે વપરાતા એ સરસ કોન્ક્રીટના બની ગયા છે. ખેતરોના સ્તર કરતાં પણ એ સરસ ઊંચા છે. હવે ચોમાસામાં પાણી નિકાલનું શું થશે એની ફિકર થશે નહીં.